**Resolusjon om studenters mentale helse**

Psykiske lidelser er generelt utbredt i studentbefolkningen, og omtrent 1 av 3 studenter (33,9 %) oppfyller de formelle kriteriene for en nåværende psykisk lidelse. Samtidig oppgir 2 av 5 studenter at de ofte føler seg ensomme, og har få eller ingen venner, samt at 1 av 5 studenter føler seg isolerte (SHoT 2023).

SHoT-undersøkelsen viser en betydelig økning i rapporterte psykiske plager fra undersøkelsen som ble utført i 2010 og frem til undersøkelsen i 2022, samt tilleggsundersøkelsen i 2023. Forekomsten av psykiske plager har økt jevnt fra nesten hver 6. student i 2010 til over hver 3. i 2022. Dette er svært alvorlige tall, og STA mener at eksisterende tilbud og tiltak ikke er tilstrekkelige.

God mental helse er avgjørende for god livskvalitet, opplevelse av mestring og hverdagsglede. Mental helse kan også påvirke arbeidskapasitet, sosial kapasitet, og evnen til å fatte viktige beslutninger.

Som student er man i en særskilt og sårbar situasjon. Økonomisk befinner studenter seg under fattigdomsgrensen, på tross av at majoriteten av norske studenter har deltidsjobb ved siden av studiene. Utover presset ved å stadig måtte prestere akademisk, kommer tyngden av økonomiske bekymringer. I tillegg er mange i en fase i livet der de må bli kjent med en ny plass, nye mennesker og en helt ny hverdag. Dette sammen med at studenter i stor grad må strukturere egen hverdag, gjør at man er ekstra utsatt for psykiske lidelser og dårlig mental helse.

Samtidig faller man som student mellom to stoler når det gjelder velferdstilbud. Studenter mottar ikke de samme tilbudene som arbeidstakere mottar. I tillegg så har man ikke råd til enkelte helsetilbud, samtidig som de eksisterende lavterskeltilbudene opplever enormt stor pågang og lang ventetid.

STA mener av den grunn at studenters helsetilbud innen mental helse må forsterkes og forbedres, slik at studenter opplever mestring, hverdagsglede og har kapasitet til både å skape gode og givende sosiale relasjoner, men også håndtere en studiehverdag fylt med press, stress, og mange arbeidstimer.

**Studentorganisasjonen i Agder (STA) krever at:**

* Grimstad og Kristiansand kommune, Studentsamskipnaden i Agder (SiA), og Universitetet i Agder (UiA) sammen har et ansvar når det gjelder studenters mentale helse. Vertskommunene har et særskilt ansvar for å styrke helsetilbud rettet mot studentene.
* UiA, SiA, Grimstad og Kristiansand kommune setter konkrete mål for arbeidet med studenters mentale helse og evaluerer dette minimum hvert 2.år
* SiA skal prioritere tilbud og kompetanseheving med formål om å styrke studenters mentale helse.
* Studiestart ved UiA skal i mye større grad sette rammer for en trygg, sosial, og psykisk helsefremmende arena for studenter, med fokus på å skape en god sosial møteplass.
* UiA skal alltid ha fokus på tilbud med formål om å bedre studenters mentale helse, men UiA har et særskilt ansvar i eksamensperiodene. STA krever at UiA gir studentene verktøy til å håndtere særskilte vanskelige akademiske situasjoner.
* Informasjon om eksisterende tilbud skal alltid være lett tilgjengelig, både for studenter og ansatte.

*Vedtatt av Studentparlamentet 25.10.23*